वास्कोः 40 वर्सांचे सेवे खातीर दाबोळी विमानतळ पुलीस स्टेशनचो पुलीस निरीक्षक रवी देसाय हांका पणजे जाल्ले राज्य पांवड्या वयले स्वातंत्र्य दीस कार्यावळींत मुख्यमंत्री डॉ प्रमोद सावंत हाचे हस्तुकीं राष्ट्रपती पदक भेटोवन भोवमानीत केलें. ह्या वेळार मुख्य सचीव आनी पुलीस म्हासंचालक जसपाल सिंग हाजीर आशिल्ले.
 राज्यांत 2018 वर्सा जाल्ल्या सुमार 58 धर्मीक स्थळाचे विटंबणेच्या प्रकरणाचो सोद लावपाक कुडचडे पुलीस स्टेशनांत आसतना रवी देसाय हांणी म्हत्वाचें काम केल्लें. 16 जुलय 2018 दिसा तांणी ह्या प्रकरणातलो आरोपी फ्रान्सिस (बॉय) परेरा हाका अटक केल्ली. रवी देसायाचे कारकिर्दींत कुडचडें पुलीस स्टेशनाक भारतांतलें उत्कृश्ट पुलीस स्टेशन म्हणून गृह मंत्रालया कडल्यान पुरस्कार फावो जाल्ले. 2015, 2018, आनी 2020 वर्सा हे पुरस्कार फावो जाल्ले.
 वेगवेगळ्या पुलीस स्टेशनांत काम करतना तांणी खून, घऱफोडी, घुंवळी वखदां वेव्हार प्रकरणांचो तपास लावपाचें काम केलां. ताचे हे सेवेची दखल घेवन राष्ट्रपती पदका खातीर गोंय शासनान तांच्या नांवाची शिफारस राष्ट्रपतीक केल्ली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 